पिता के खौफ के कारण बेटी अपने साथ हुए दुष्कर्म को बता नहीं पाई

वडोदरा। एक टीचर द्वारा अपनी स्टूडेंट का रेप किए जाने का मामला इन दिनों सुर्खियों में है। इस मामले में एक बात सामने आई कि अभिभावन अपनी संतानों से फ्रेंडली नहीं होते, संतानों के मन में अभिभावक का खौफ बना रहता है, इसलिए कई बार बच्चे अपनी परेशानियों को उनके सामने जाहिर नहीं करते। इस मामले में भी ऐसा ही हुआ है। छात्रा अपने पिता से बहुत डरती थी, इसलिए अपने साथ हुए दुष्कर्म की घटना को वह न पिता और न ही मां को बता पाई। क्या कहा छात्रा ने...

एलेम्बिक स्कूल के टीचर विनू कातरिया के हवस का शिकार बनी छात्रा ने भास्कर से चर्चा करते हुए कहा कि मैं अपने मम्मी-पापा से बहुत ही ज्यादा खौफ खाती थी। इसलिए मेरे साथ हुए रेप की घटना का जिक्र नहीं कर पाई। सांकेतिक रूप से मैंने एक बार मम्मी-पापा को यू ट्यूब पर एक वीडियो बताया, जिसमें एक टीचर अपनी स्टूडेंट के साथ जबर्दस्ती कर रहा है। इसके बाद मैंने पापा से पूछा-इस लड़की के स्थान पर मैं होती, तो…? तब पापा ने कहा था कि मैं उसे जहर देकर मार डालता। फिर मैंने यही सवाल मां से किया, तो उनका कहना था कि जो तुम्हारे पापा करते, वही मैं भी करती। इससे मैं सिहर उठी। उधर रेप करने वाले सर ने मेरा वीडिया वायरल करने की धमकी दी थी, इसलिए मैंने माता-पिता के डर से अपने साथ हुए बार-बार रेप का जिक्र नहीं कर पाई।

सवाल-आप किस तरह से वीनू कातरिया के सम्पर्क में आई?

जवाब-अगस्त 2017 में जब क्लासेस शुरू हुई, तब मैं वीनू सर के सम्पर्क में आई। दिसम्बर तक हमारे बीच स्टूडेंट और सर जैसे ही संबंध थे। फिर जनवरी 2018 के बाद सब-कुछ बदल गया।

सवाल- क्या हुआ जनवरी महीने में?

जवाब- जनवरी तक मेरे पास वाट्स ऐप वाला मोबाइल नहीं था। तब सर ने मुझे फोन करके कहा कि आज ट्यूशन दोपहर 3 बजे से है, मैं साइकिल से वहां पहुंची, तो सर अकेले थे। मेरे वहां पहुंचते ही सर ने पहले तो शटर बंद कर दिया। उसके बाद ब्लेक बोर्ड पर मेरे दो हाथ पकड़कर मुझसे जबर्दस्ती करने लगे। मैं खुद को छुड़वाने का काफी प्रयास किया। चीखी-चिल्लाई, हमारे बीच धक्का-मुक्की भी हुई। पर उन्हें जो करना था, कर लिया। उसके बाद उन्होंने मुझे एक गोली खिलाई।

सवाल-कौन-सी गोली थी, कितनी बार खिलाई?

जवाब- जब मुझे कार में ले जाते थे, तो चेहरे पर दुपट्टा बांधकरपिछली सीट पर साेेने के लिए कहते। चार बार मेरे साथ शारीरिक संबंध बनाए। एक बार अहमदाबाद की एक होटल में मेरा वीडियो भी बना लिया। जनवरी से लेकर मार्च तक जब भी उन्होंने मेरा रेप किया, तब एक गोली खिला देते और कहते कि इससे तुम प्रेग्नेंट नहीं होगी। एक बार मैंने मना किया, तो उन्होंने कहा-कोई बात नहीं, बच्चे का हम एबार्शन करवा देंगे।

सवाल-इतने समय बाद यह बात कैसे बाहर आई?

जवाब- मैं अपने मम्मी-पापा से बहुत खौफ खाती थी, इस पर उन्होंने अपने विचारों से मुझे अवगत तो करा ही दिया था, दूसरी ओर सर ने मेरा वीडियो बना लिया था और उसे वायरल करने की धमकी दी थी। इसलिए मैं कुछ भी नहीं कर पाई।

सवाल-वीनू, वाट्स ऐप से किस तरह की मांग करता?

जवाब- वाट्स ऐप पर रोज गुड मार्निंग और गुड नाइट का मैसेज करता। अश्लील मैसेज कर गलत मांग करता। मेरे अश्लील फोटो मंगवाता। अश्लील चेट करने के लिए कहता। इसके लिए इंकार करने पर वह मेरा वीडियो वायरल करने की धमकी देता।

क्या कहती है पीड़िता की मां

बच्चों को माता-पिता पूरा समय दें, तभी वे हिलमिल कर रह पाएंगे। मेरे पति ड्राइवर हैं, काम से वे देर रात लौटते और आकर सो जाते। मैं घर के काम में व्यस्त रहती। इसलिए बच्चों पर पूरा ध्यान नहीं दे पाती। मेरी बेटी अपने पिता से बहुत डरती है, इसी डर के कारण आज यह नौबत आई। यदि वह अपने पिता से घुलमिल जाती, तो इतना कुछ भी नहीं हुआ होता। सभी माता-पिता को बच्चों के साथ दोस्ताना व्यवहार रखना चाहिए। यह बहुत ही आवश्यक है।